তিন তালাক অর্ডিন্যান্সে সিলমোহর দিল কেন্দ্রীয় মন্ত্রিসভা। বুধবার সাংবাদিকদের এই কথা জানালেন কেন্দ্রীয় আইন মন্ত্রী রবিশঙ্কর প্রসাদ। এই অর্ডিন্যান্সে রাষ্ট্রপতি সই করে দিলেই ‘তিন-তালাক’ বললেই শাস্তির ব্যবস্থা চালু হয়ে যাবে।
শীতকালীন অধিবেশনে লোকসভাতে তিন তালাক বিল পাশ হয়ে গেলেও, রাজ্যসভাতে এই বিল আটকে যায়। যথেষ্ট সংখ্যা না থাকায় রাজ্যসভাতে এই বিল পাশ করাতে পারেনি নরেন্দ্র মোদী সরকার। সুপ্রিম কোর্ট তিন তালাক পদ্ধতিতে মুসলমান দম্পতির মধ্যে বিবাহবিচ্ছেদকে অবৈধ বলে রায় দিয়েছিল গত বছরের অগস্টে।
বিরোধী দলগুলি তিন তালাক বিলের বিভিন্ন ধারা নিয়ে আপত্তি জানিয়েছিল। তার মধ্যে মমতা বন্দ্যোপাধ্যায়ের তৃণমূল কংগ্রেসও ছিল।

এই বিষয়ে অন্যান্য খবর

মোদী কবে ঘোমটা তুলবেন, বাঁচাবেন কাজলদের! তিন তালাক কি আসলে ধোঁকা
মুসলমান মহিলাদের নিয়ে মোদী-মমতার দড়ি টানাটানি, তলিয়ে গেল তিন তালাক


রবিশঙ্কর প্রসাদ জানান, তাঁরা বিলটিতে তিনটি সংশোধনী আনলেও, বিরোধীরা বিলটিকে সমর্থন করার ব্যাপারে উদ্যোগী হয়নি। ‘‘আমরা বিরোধী নেতা গুলাম নবি আজাদের সঙ্গে কথা বলেছিলাম। তিনি বলেছিলেন তিনি কথা বলে দেখবেন। কিন্তু কোনও সাড়া পাওয়া যায়নি। তিন তালাক নিয়ে এত অভিযোগ আসছে যে আমরা আর অপেক্ষা করতে পারছি না,’’ বলেন আইনমন্ত্রী।
একই সঙ্গে তিনি সনিয়া গাঁধীরও সমালোচনা করেন। একজন মহিলা নেত্রী হয়ে কী করে মুসলমান মহিলাদের কষ্ট তিনি বুঝতে পারছেন না সেই প্রশ্নও তোলেন রবিশঙ্কর।
যে তিনটি সংশোধনী আনা হয়েছে তাতে এটি জামিন-অযোগ্য অপরাধ বলেই গণ্য করা হবে। বিচার শুরুর আগেই অভিযুক্ত ম্যাজিস্ট্রেটের কাছে আবেদন জানাতে পারবেন। তিন তালাক যাঁকে দেওয়া হয়েছে তিনি বা রক্তের সম্পর্ক আছে এমন আত্মীয়রাই শুধুমাত্র এফআইআর করতে পারবেন। আর ম্যাজিস্ট্রেটের মাধ্যমে সমঝোতা বা মামলা তুলে নেওয়ার সংস্থানও রাখা হয়েছে সংশোধিত বিলে।